มันนี่ทูเดย์
ธ.ก.ส.ชี้ชาวสวนปาล์ม-อ้อยมีความสุขล้น
9 ม.ค. 2558

ธ.ก.ส.ชี้ชาวสวนปาล์ม-อ้อยมีความสุขล้น 
นางอภิรดี ยิ้มละมัย ผู้อำนวยการ ศูนย์วิจัยธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากการสำรวจความเห็นเกษตรกรเมื่อวันที่ 20 พ.ย.–4 ธ.ค. 2557 พบว่า ความสุขมวลรวมเกษตรกรไทยอยู่ในระดับมาก โดยมีคะแนนเฉลี่ย 3.11 จากเต็ม 4 โดยเกษตรกรมีความสุขในระดับมากถึงมากที่สุด 80.26% แต่เกษตรภาคกลางที่ส่วนใหญ่ปลูกข้าว และภาคใต้ที่ปลูกยางพารามีคะแนนเฉลี่ยต่ำสุด 3.04
เมื่อจำแนกตามอาชีพการเกษตรหลัก พบว่า เกษตรกรผู้ปลูกอ้อยมีคะแนนเฉลี่ยความสุด 3.22 เนื่องจากราคาขายเฉลี่ยของน้ำตาลทรายในตลาดโลกเดือน พ.ย. เพิ่มขึ้นจากเดือนก่อน 5.6% และมีทิศทางเพิ่มขึ้นต่อเนื่อง รองลงมา คือ ผู้ปลูกปาล์มน้ำมันและเลี้ยงไก่เนื้อ มีคะแนนเฉลี่ย 3.19 และ 3.17 ตามลำดับ เนื่องจากราคาปาล์มน้ำมันมีทิศทางเพิ่มขึ้นจากความต้องการผลผลิตปาล์มน้ำมันเพื่อการบริโภคและใช้ในอุตสาหกรรม รวมทั้งผลิตน้ำมันไบโอดีเซล ขณะที่ราคาไก่เนื้อปรับเพิ่มขึ้น เนื่องจากปริมาณไก่เนื้อออกสู่ท้องตลาดไม่มากนัก และความต้องการบริโภคเนื้อไก่มีมากขึ้น เพราะเข้าสู่ฤดูกาลท่องเที่ยวและเทศกาลเฉลิมฉลอง
คปภ.หนุนลดหย่อนภาษีเบี้ยสุขภาพ
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.ได้นำข้อเสนอเรื่องการขอสิทธิลดหย่อนภาษีสำหรับผู้ซื้อประกันสุขภาพเหมือนกับกรมธรรม์ประกันชีวิตให้กับกระทรวงการคลังพิจารณาแล้ว ซึ่งทาง คปภ.ก็เห็นด้วยเนื่องจากจะส่งเสริมให้ประชาชนหันมาดูแลตัวเองและทำประกันสุขภาพมากขึ้น และยังลดภาระงบประมาณด้านสวัสดิการรักษาพยาบาลของภาครัฐ  ซึ่งประกันสุขภาพเองก็มีแนวโน้มขยายตัวสูง ปัจจุบันมีมูลค่าตลาดที่ 4.5 หมื่นล้านบาท ภายในปี 2562 เบี้ยรวมของธุรกิจประกันภัยทั้งหมดจะมีมูลค่าถึง 1 ล้านล้านบาท จากปัจจุบัน 7 แสนล้านบาท โดยปีนี้คาดว่าจะโตเฉลี่ย 13% จาก 10-11% ในปีที่ผ่านมา